- Б. Период на изборна кампања

Квантитативната анализа на избалансираноста во известувањето во периодот на изборната кампања, подразбира мерење на времетраењето на сите прилози кои се директно или индиректно поврзани со изборите и нивно категоризирање (кодирање) како: прилози поврзани со активностите на учесниците во изборната кампања, прилози за активностите на органите на власта во периодот на изборната кампања, редакциски осврти на изборната кампања, редакциски прилози и коментари за кандидатите, политичките партии или претставниците на власта, прилози со анкети од испитување на јавно мислење итн. и нивно внесување во посебен софтвер за обработка на податоците. Исклучок се вестите на Јавниот радиодифузен сервис каде се мерат и се кодираат во софтверот сите прилози, за да се утврди почитување на правилото за поделба на времето (30%+30%+30%+10%). Доколку вестите од спортот се интегрална целина на вестите, и не се издвоени, нивното времетраење се иззема од вкупното време за вестите. Оние прилози во вестите од спортот во кои се појавуваат политичари, кандидати или учесници во изборна кампања, се анализираат. Во вкупното време за вестите не се мери времето за вестите од светот, ниту генералната најава и меѓунајавите. По спроведената контрола на внесените податоци, се применуваат постапки на статистичка анализа со цел да се добијат вкрстени податоци за времето што радиодифузерите го одвоиле за различните кандидати, односно учесници во изборна кампања и се извлекува оценка за балансот, согласно принципот на пропорционалност (член 75 - а став 1 точка б. од Изборниот законик). Важно е да се нагласи дека од радиодифузерите не се очекува да обезбедат избалансираност во известувањето за различните политички субјекти во секоја одделна дневно - информативна емисија, туку во текот на изборната кампања. Ваквата методолошка определба произлегува од Објаснувачкиот меморандум на Препораката Р (2007) 15 на Советот на Европа, за мерките поврзани со медиумското покривање на изборните кампањи каде се утврдува дека '...овој принцип треба да се мери во однос на целиот програмски сервис на радиодифузерот, во текот на определен временски период, а не во секоја одделна емисија. Радиодифузерите треба да обезбедат избалансираност и да ги претставуваат различните политички гледишта во текот на целиот период на кампањата.' Оттаму, во текот на изборната кампања ќе бидат објавени два извештаи и оценки за избалансираноста во известувањето ќе бидат извлечени двапати (за период од 10 дена и за период од 9 дена - 10- от ден е изборен молк и не може да се примени принципот на пропорционалност).

##### Трговски радиодифузни друштва

За да обезбедат баланс во известувањето во дневно - информативните емисии за време на кампањата согласно принципот на пропорционалност според бројот на потврдени кандидатски листи, сите радиодифузери (национални, регионални и локални) што ја следат кампањата треба да издвојат приближно исто време во вестите за учесниците во изборната кампања со ист број потврдени листи на кандидати за пратеници и со сличен интензитет на кампања.

##### Јавниот радиодифузен сервис (ЈРС)

Изборниот законик, предвидува Јавниот радиодифузен сервис да го постигне балансот во известувањето во дневно - информативните емисии низ двостепена постапка. Имено, согласно член 76 - а став 2, ЈРС треба најпрвин да обезбеди рамноправен пристап така што вкупното време во вестите ќе го подели на четири дела од кои:

-  Во 30% од времето ќе ги емитува прилозите за дневните настани од земјата и светот,
-  Во 30% од времето ќе ги емитува прилозите за дневните настани од земјата и светот,
- 
-  Други 30% од времето ќе им посвети на активностите на политичките партии на власт,
- 
-  Уште 30% од времето ќе резервира за активностите на политичките партии во опозиција, и
-  Преостанатите 10% од времето ќе известува за активностите на политичките партии кои не се претставени во Собранието на РМ.
- 

По ова, во трите сегменти посветени на известување за активности од кампањите на политичките субјекти кои имаат листи со кандидати (односно во 30 - те% за парламентарната опозиција, 30 - те% за власта и 10 - те% за учесниците во изборна кампања кои не се претставени во парламентот), времето треба да го распореди следејќи го принципот на пропорционалност - односно со тоа што ќе издвои приближно исто време за учесниците во изборната кампања со ист број потврдени листи на кандидати за пратеници и со сличен интензитет на кампања.